รองนายกรัฐมนตรี ย้ำ กกต. มีอำนาจวินิจฉัยคุณสมบัติผู้ถูกเสนอชื่อเป็นนายกรัฐมนตรี ชี้ข้อบังคับพรรคไม่มีผลผูกพันกับผู้ถูกเสนอชื่อ
รองนายกรัฐมนตรี ย้ำ กกต. มีอำนาจวินิจฉัยคุณสมบัติผู้ถูกเสนอชื่อเป็นนายกรัฐมนตรี ชี้ข้อบังคับพรรคไม่มีผลผูกพันกับผู้ถูกเสนอชื่อนายวิษณุ เครืองาม รองนายกรัฐมนตรี กล่าวถึงกรณีที่นายเรืองไกร ลีกิจวัฒนะ คณะทำงานฝ่ายกฎหมายพรรคไทยรักษาชาติ ยื่นหนังสือถึงคณะกรรมการการเลือกตั้ง หรือ กกต. ให้ตรวจสอบการเสนอชื่อพลเอก ประยุทธ์ จันทร์โอชา ในบัญชีนายกรัฐมนตรีของพรรคพลังประชารัฐ ที่อาจขาดคุณสมบัติ เนื่องจากขัดต่อข้อบังคับพรรค ว่า คำร้องของนายเรืองไกร แบ่งเป็น 2 กรณี คือกรณีที่เกี่ยวกับข้อบังคับพรรค ที่หาก กกต. ตรวจสอบรายละเอียดและมีการสอบถามข้อเท็จจริง ต้องให้ทางพรรคพลังประชารัฐเป็นผู้ชี้แจงเอง เนื่องจากไม่ใช่ข้อกฎหมายและไม่ได้บัญญัติในรัฐธรรมนูญ ส่วนอีกกรณีที่มีการระบุว่านายกรัฐมนตรีเป็นเจ้าของสื่อออนไลน์หลายชนิดนั้น ให้เป็นหน้าที่ของ กกต.ในการตรวจสอบข้อเท็จจริง และหากทาง กกต. ไม่ติดใจเรื่องนี้ก็จบ แต่หากมีการสอบทางพรรคพลังประชารัฐก็ต้องมีการชี้แจง ทั้งนี้มองว่า ข้อบังคับของพรรคเป็นสิ่งที่สมาชิกพรรคต้องปฏิบัติตาม แต่ผู้ถูกเสนอชื่อเป็นนายกรัฐมนตรีอาจไม่มีส่วนเกี่ยวข้อง จึงไม่น่าจะมีผลผูกพันกัน ทั้งนี้ย้ำว่า กกต. มีอำนาจวินิจฉัยคุณสมบัติต้องห้ามของผู้ถูกเสนอชื่อเป็นนายกรัฐมนตรีได้ แต่เมื่อมีคำวินิจฉัยแล้วจะถือเป็นที่สุดหรือไม่ ถือเป็นอีกเรื่องหนึ่ง ซึ่งอาจจะต้องยื่นให้ศาลรัฐธรรมนูญ หรือศาลที่เกี่ยวข้องวินิจฉัยชี้ขาดสำหรับข้อปฏิบัติตัวของพลเอก ประยุทธ์ ที่มีการตั้งข้อสังเกตว่าสามารถสวมใส่เสื้อของพรรคพลังประชารัฐร่วมกิจกรรมได้หรือไม่ นายวิษณุ กล่าวว่า หากเป็นในเวลาราชการถือว่าไม่สมควร แต่หากเป็นเวลานอกราชการนั้น ตนเองไม่ทราบ ซึ่งเชื่อว่านายกรัฐมนตรีได้ทราบข้อปฏิบัติที่ชัดเจน รวมถึงฝ่ายกฎหมายได้ให้คำแนะนำ จึงระมัดระวังเรื่องนี้อยู่แล้ว โดยเห็นได้จากที่ผ่านมานายกรัฐมนตรี ไม่เคยสวมใส่เสื้อของพรรคพลังประชารัฐ ขณะเดียวกันทางแกนนำพรรค ก็ไม่สามารถมาพบและหารือกับนายกรัฐมนตรีเกี่ยวกับนโยบายพรรคหรือการหาเสียงได้ส่วนกรณีที่มีกระแสข่าวว่า กรรมการบริหารพรรคไทยรักษาชาติ ยื่นลาออกจากตำแหน่ง จะพ้นความผิดหรือไม่ นายวิษณุ กล่าวว่า หาก กกต.พิจารณาเห็นว่าเป็นความผิดที่เกิดขึ้นเกี่ยวกับการเสนอชื่อบุคคลเป็นนายกรัฐมนตรี แม้จะลาออกไปก่อนก็ไม่ถือว่าพ้นความผิด แต่อย่างไรก็ตามยังไม่สามารถชี้ชัดได้ เพราะคำวินิจฉัย จาก กกต.ยังไม่ถือว่าเป็นที่สุด ดังนั้นทางพรรคสามารถยื่นคำร้องขอให้ศาลวินิจฉัยคุ้มครองชั่วคราว ขณะเดียวกันหากมีความผิดจริง พรรคไทยรักษาชาติจะต้องยุติการหาเสียงและยุติกิจกรรมทางการเมืองก่อนนอกจากนี้ นายวิษณุ ไม่ขอแสดงความคิดเห็น กรณีข้อเสนอเรื่องการตั้งรัฐบาลเฉพาะกาลของพลเอก ชวลิต ยงใจยุทธ อดีตนายกรัฐมนตรี